Papersnake/gushiwen huggingface dataset:
金刚随机无尽颂·法界通花分第十九
释印肃（宋代）

福德元无实，本光常湛寂。
圆明法界内，杳廓无穷极。
与昆山三弟鑨
王铎（明代）

河边垂柳正依依，念子娄江心欲飞。
年老弟兄难久别，田间庐舍好同归。
人随蛮土乡音变，路过神堤巩树齐。
酿秫须谋日日醉，乾坤何物换渔矶。
浣溪沙（劝酒）

舒亶（宋代）

雨洗秋空斜日红。青葱瑶辔玉玲珑。好风吹起□江东。

且尽红裙歌一曲，莫辞白酒饮千钟。人生半在别离中。
题周廉彦所收李甲画三首一鹊
晁补之（宋代）

鹊上林花妥逐莺飞，愁绝江南雪里时。
嚄唶何须旁檐喜，毰毸相对两寒枝。
句
胡仔（宋代）

钓艇江湖千里梦，客毡风雪十年寒。
感遇
陈国英（明代）

平生怀一剑，无异风胡削。琉璃吐莲花，江河精不涸。

纵横运无前，截蛟如断藿。如何没埃尘，芒寒未磅礴。

夜夜斗牛边，宝气尚腾焯。慎勿畀匪人，用之同刈获。

以防君子身，千年光涵锷。
开府潞公太师得谢西归谨赋七言四韵诗五首拜
苏颂（宋代）

君臣一德千龄际，柱石三朝四纪中。
天下重轻常系望，膝前谋议不言功。
位高少有名兼美，体健方知福更隆。
谩道汾阳贵且寿，若论勋考亦惭公。
寄勿斋提举
释斯植（宋代）

满林烟树已纷纷，溪上猿声不共闻。唯有青山半庭月，夜深应与故人分。
送南屏谦师
苏轼（宋代）

道人晓出南屏山，来试点茶三昧手。
忽惊午盏兔毛斑，打作春瓮鹅儿酒。
天台乳花世不见，玉川风腋今安有。
先生有意续茶经，会使老谦名不朽。
送友人游塞北
李频（唐代）

朔野正秋风，前程见碛鸿。日西身独远，山转路无穷。

树隔高关断，沙连大漠空。君看河外将，早晚拟平戎。
朝日载升
苏洵（宋代）

朝日载升，薨薨伊氓。
于室有绩，于野有耕。
于途有商，于边有征。
天生斯民，相养以宁。
嗟我何为？踽踽无营。
初孰与我，今孰主我？我将往问，安所处我？
短歌行
余继登（明代）

洗大白，歌短歌。歌短调更促，乐极哀转多。白日暮，朱颜皤，曦轮不回君柰何。
至日三首
冯时行（宋代）

太史书云日，周家纪历年。
一樽供笑裹，五载客江边。
城暗催春雨，山连作雪天。
功名惊过隙，节物自推迁。
黄宪生朝三首
黄公度（宋代）

阴德千人活，霜威五岭寒。
三持使者节，一着惠文冠。
台省班联忝，宾僚礼数宽。
微官惭束缚，称寿阻门阑。
剑池
杨备（宋代）

三尺龙盘古到今，波光凝碧暮云深。
沈丝不断应无底，山脚池心彻海心。
与次公幼舆二子登伏龟楼
杨万里（宋代）

周遭故国是山围，对境方知此句奇。
偶上伏龟楼上望，一环碧玉缺城西。
游东林寺
董嗣杲（宋代）

庐山白云拥，绝似兜罗绵。
覆得丑好尽，何啻万万千。
东林香炉峰，生在寺门前。
山阴土脉润，草木鸣秋妍。
意行梵庑旷，单下谁栖禅。
主僧淮东秀，眉目棱棱然。
谈尘自高蹈，往往来著边。
我游欲结社，有愧远师莲。
草堂流水环，遗像俨乐天。
西风号万杉，趺坐青石颠。
野老喜我陪，谈吟超极玄。
上方僧谩多，多结粥饭缘。
方且局诸妄，焉得安三椽。
浮生忘有家，妙句知无传。
尘垢送短日，风霜侵颓年。
斜阳透西树，独支竹筇坚。
钟鸣拟寻睡，酒至流馋涎。
月上三笑亭，醉听渔家眠。
西子妆 题美人晓妆图
李佩金（清代）

晓气如烟，春寒似剪，好梦莺声唤转。一番情思倦恹恹，拂菱花、碧纱窗畔。

画眉人怨。曾酿否、镜中娇面。锁双弯，多少闲愁怨，归来始展。

东风懒。不到天涯，那有鱼和雁。瘦腰无力倚楼台，掠云鬟、怕抬纤腕。

鬓钗斜罥。记当日、花枝轻捻。指尖尖，笑染黛痕深浅。
挽中书舍人王孟端 其二
金幼孜（明代）

平生气槩薄虹霓，之死超然更不疑。流水浮云无尽意，新图妙墨系深思。

尚怀退食归青𤨏，犹忆挥毫对凤池。惆怅东风回旅榇，淡烟芳草遍天涯。
放怀
陈师道（宋代）

施食乌鸢喜，持经鸟鼠听。
杖藜矜矍铄，顾影怪伶俜。
门静行随月，窗虚卧见星。
拥衾眠未稳，艰阻饱曾经。
南歌子
姚述尧（宋代）

载子强、二赵主管及诸同舍席间作

素节秋强半，嘉名久最宜。霜风簌簌下天涯。幸有佳朋何惜、共登危。

月窟诸仙子，天宫两白眉。相逢不醉定无归。笑问黄花重约、是何时。
题燕龙图楚江秋晓卷
卞同（明代）

初月澹微茫，猿啼楚江晓。
恬风展波镜，千里泻弥渺。
起语船上人，惊飞岸边鸟。
行装乱填委，徒御争纷扰。
川后弭安流，天吴沕深窈。
阴霾敛遥翳，目断秋旻杳。
响枻节歌长，翔帆逗风小。
人生等萍寄，奔涉何时了。
旅思协悲端，羁情重忧悄。
忠沉不可见，水吊鸣寒筿。
回首噭湘累，苍山乱云绕。
默默
王安石（宋代）

默默长年有所思，世间谈笑强追随。
苍髯欲出朱颜谢，更觉求田问舍迟。
和八窗叔雪中登楼韵
李曾伯（宋代）

不夜城头著此亭，山川幻化抑何神。高低地势平于水，穷富人何等是春。

一气中间知有造，四方上下了无尘。烹茶读易从古适，不羡梁园作赋人。
次韵和孙少述润州望海楼
沈遘（宋代）

北固峨峨铁瓮完，京口浩浩海门连。鹏抟羊角来天外，鳌戴方壶献几前。

西府旌旗犹壮睹，南朝宫殿尽苍烟。登临不用成悲感，自得开怀一旷然。
阅古堂诗
范仲淹（宋代）

中山天下重，韩公兹镇临。
堂上绘昔贤，阅古以儆今。
牧师六十人，冠剑竦若林。
既瞻古人像，必求古人心。
彼或所存远，我将所得深。
仁与智可尚，忠与义可钦。
吾爱古贤守，馨德神祇歆。
典法曾弗泥，劝沮良自斟。
跻民在春台，熙熙乐不淫。
耕夫与樵子，饱暖相讴吟。
王道自此始，然后张薰琴。
吾爱古名将，毅若武库森。
其重如山安，其静如渊沉。
有令凛如霜，有谋密如阴。
敌城一朝拔，戎首万里擒。
虎豹卷韬略，鲸鲵投釜鬵。
皇威彻西海，天马来駸駸。
留侯武侯者，将相俱能任。
决胜神所启，受托天所谌。
披开日月光，振起雷霆音。
九关支一柱，万宇覆重衾。
前人何赫赫，后人岂愔愔。
所以作此堂，公意同坚金。
僕思宝元初，叛羌弄千镡。
王师生太平，苦战诚未禁。
赤子餵犬彘，塞翁泪涔涔。
中原固为辱，天子动宸襟。
乃命公与僕，联使御外侵。
历历革前弊，拳拳扫妖祲。
二十四万兵，抚之若青衿。
惟以人占天，不问昂与参。
相彼形胜地，指掌而蹄涔。
复我横山疆，限尔长河浔。
此得喉可扼，彼宜肉就椹。
上前同定策，奸谋俄献琛。
枭巢不忍覆，异日生凶禽。
僕已白发翁，量力欲投簪。
公方青春期，抱道当作霖。
四夷气须夺，百代病可鍼。
河湟议始行，汉唐功必寻。
复令千载下，景仰如高岑。
因赋阅古篇，为公廊庙箴。
吊林和靖处士
凌云（宋代）

孤山屹屹镇西湖，山上逋仙旧结庐。地僻真堪供隐逸，鹤驯全不费招呼。

旌贤赐粟来天诏，踏雪寻梅入画图。留得遗祠表清德，斜阳古木自啼乌。
衡州三首
陶弼（宋代）

兜率一峰旁，林开见宝幢。
鸟行高避县，山骨下连江。
和赵茂州即事六首 其六
郭印（宋代）

所欲谁能矩不踰，人生七十在须臾。纵横窃鄙张仪诈，怀卷终思宁武愚。

幸有精神延短景，了无才力奋雄图。手提造化非难事，井底寒蛙祗自居。
初莅陵水 其二
李聘（清代）

已历山川险，还看物候殊。古墙生蛤蚧，官阁伴鼪鼯。

落日玄猿啸，空城白鹿趋。炎威难就寝，兀坐话妻孥。
早春
来鹄（唐代）

新历才将半纸开，小庭犹聚爆竿灰。

偏憎杨柳难钤辖，又惹东风意绪来。
欲往北山以雨止
王安石（宋代）

北山朝气澹高秋，欲往愁沾独少留。
散策缘冈初见日，兴随云尽复中休。
游广州悟性寺寺有赵王台盖尉佗时所筑有井甘甚号达摩井云
唐庚（宋代）

崎岖走上方，浩荡取秋光。台上经樛女，江天入夜郎。

华夷凭槛远，兴废引杯长。泉脉来何处，中含定慧香。
次韵郑季远国录贤良题余庐山诗记
喻良能（宋代）

天姥梦魂劳太白，赤城想像赋兴公。
匡庐缥缈烟云境，总磁析篇妙句中。
江淮间语
佚名（唐代）

贵如许郝，富若田彭。
维摩赞
释法薰（宋代）

据坐胡床，风悄悄地。
四八痴人夜走，未免落他圈樻。
七佛之师，也遭连累。
石田当时在傍，只消打个喷嚏。
次韵黄汝器与君谟唱和三首 其一
张耒（宋代）

饮量平吞叔度陂，宣城风月旧相知。雪霜欺客凋新鬓，珠玉投人出好诗。

门对洞庭书满架，饮翻云梦酒盈卮。江城少驻还乡棹，一伴山翁醉习池。
寄冯贺州
刘黻（宋代）

鸣凤起朝阳，斯文气脉昌。
谏书留北阙，诗笔化南荒。
湖柳生新意，冈梅续旧芳。
相期功行远，何但说龚黄。
追和范文正公鄱阳诗 登绮霞亭用碧云轩韵
王十朋（宋代）

郡亭临大泽，霞障截尘纷。有色祇因日，无心元是云。

沧浪随郭转，欸乃隔江闻。文正已仙去，佳名千载芬。
送友人
曹彦约（宋代）

药裹包回碾臼声，得闲消息病先轻。
谓予不信看舟楫，之死无他况利名。
积雨晴边花蒂耐，好风吹外叶声平。
只愁岸送樯留后，却忆湘南老友生。
定上座桥上立有座主问如何是禅河深处须穷底
释守卓（宋代）

辨金要识鍮，觅髓须打骨。平地激风波，禅河没窠窟。

党理亦党激，成家又成国。拗拗硗硗，突突兀兀。无限傍人，眼睛凸出。
赋盖
祖柏（元代）

百骨攒来一线收，葫芦金顶盖诸侯。一朝撑出马前去，真个有天无日头。
句
刘师道（宋代）

金谷路尘埋国艳，武陵溪水泛天香。
颂古三十一首
释原妙（宋代）

礼佛修行不较多，何须特地起干戈。
直饶打得回头后，兔子何曾离得窠。
落花怨十首
刘克庄（宋代）

徐庾空浮艳，何曾有一篇。
我朝惟二宋，绝唱两三联。
窗下戏咏
陆游（宋代）

三尺清池镜面平，翦刀叶底戏鱼行。
吾曹安得如渠乐，傍渚跳波过此生？
菩萨蛮·西风转柂蒹葭浦
赵长卿（宋代）

西风转柂蒹葭浦。客愁生怕秋阑雨。衾冷梦魂惊。声声滴到明。不眠敧枕听。故故添新恨。新恨有谁知。天寒雁正稀。
槠溪怀亡友张慎微
郭祥正（宋代）

秋风入夜透征衣，点点渔灯各自归。投老重来江上泊，庐山如旧故人非。
次韵程给事越州元夕观灯
赵抃（宋代）

隔江灯火越王城，别有新春喜复惊。累夕思乡还有感，三年怀旅岂忘情。

歌钟浩浩临香陌，罗绮盈盈簇彩棚。秉烛夜游公不倦，也知斯乐为民行。
得献吉江西书
何景明（明代）

近得浔阳江上书，遥思李白更愁予。
天边魑魅窥人过，日暮鼋愁傍客居。
鼓柁湘江应未得，买田阳羡定何如？
他年淮水能相访，桐柏山中共结庐。
石桥道中三首 其三
卢襄（宋代）

足根重茧寸心灰，故里田园好在哉。晚浦横舟芳草远，废墙经雨小桃开。

须知鞭马骎骎去，不是寻春得得来。多谢残年足公事，因将香火访天台。
客有遗子以假山石盆池者闻陈元发有石菖蒲作
秦观（宋代）

瑟瑟风漪心为青，更窥崷崒眼增明。
可怜一片江山样，只欠菖蒲十数茎。
金谷聚
谢朓（南北朝）

渠盌送佳人，玉杯邀上客。
车马一东西，别后思今夕。
谩天岭
罗隐（唐代）

西去休言蜀道难，此中危峻已多端。

到头未会苍苍色，争得禁他两度谩。
寄赵正字秀倅员外置
韩淲（宋代）

仅得相从又隔州，梅边花信尚悠悠。苍茫有句虽能寄，黯淡无觞可奈搜。

须信山林愁不密，岂云江海要横流。邴丹仕宦应聊尔，岁月空催人白头。
自英德至浛洸道中作
屈大均（明代）

一县尽奇峰，参差削玉蓉。人烟含乱石，瀑影出寒松。

空翠飞犹湿，馀花落尚秾。乱同樵女渡，洸口暮闻钟。
疏影（梅影）
周密（宋代）

冰条木叶。又横斜照水，一花初发。素壁秋屏，招得芳魂，仿佛玉容明灭。疏疏满地珊湖冷，全误却、扑花幽蝶。甚美人、忽到窗前，镜里好春难折。

闲想孤山旧事，浸清漪、倒映千树残雪。暗里东风，可惯无情，搅碎一帘香月。轻妆谁写崔徽面，认隐约、烟绡重叠。记梦回，纸帐残灯，瘦倚数枝清绝。
赠学仙者
王绩（唐代）

采药层城远，寻师海路赊。玉壶横日月，金阙断烟霞。

仙人何处在，道士未还家。谁知彭泽意，更觅步兵那。

春酿煎松叶，秋杯浸菊花。相逢宁可醉，定不学丹砂。
宿易冲妙道院
张至龙（宋代）

松发经寒乱不梳，夜来风减屋茆疎。
吟边冻指僵如铁，袖里枯筇画雪书。
春阴
蔡珪（金朝）

城上春阴暗晚空，城头山色有无中。
似闻啼鸟来幽树，已有游无曳好风。
流水小桥归未得，落霞孤鹜兴无穷。
林花不解东君意，邀勒游人未破红。
答孙推官
蔡襄（宋代）

不是穷轮始问途，肯将全璧混泥污。
尚平婚嫁何时毕，陶令田园先自芜。
羁旅且甘家四壁，牢愁须借酒千垆。
唯应抒素推文富，落笔词章气象麄。
梦白衣妇人歌词
卢绛（唐代）

玉京人去秋萧索，画檐鹊起梧桐落。欹枕悄无言，

月和残梦圆。背灯惟暗泣，甚处砧声急。眉黛小山攒，

芭蕉生暮寒。

清风明月夜深时，箕帚卢郎恨已迟。

他日孟家坡上约，再来相见是佳期。
花朝社集送佘宗汉明府之南康访杨使君
徐熥（明代）

满路流莺送客轺，匡庐山色望中遥。朱门何处堪糊口，白发逢人反折腰。

月下歌声虚竹径，天涯离恨记花朝。知君此去经彭泽，陶令高风未寂寥。
寄大梁诸友
韦应物（唐代）

分竹守南谯，弭节过梁池。雄都众君子，出饯拥河湄。

燕谑始云众，方舟已解维。一为风水便，但见山川驰。

昨日次睢阳，今夕宿符离。云树怆重叠，烟波念还期。

相敦在勤事，海内方劳师。
句
徐忻（宋代）

著衣轻有晕，入水淡无痕。
次蒲大受检覆韵
郭印（宋代）

身亲扫除役，敝袍染尘泥。
青云一何高，天险不可跻。
西风吹秋来，草木含凄凄。
韝鹰屡飞掣，枥马空鸣嘶。
丈夫两鬓斑，籍未通金闺。
不如买田园，荷锸理蔬畦。
岁月无停轨，归计亦已稽。
年来稍闻道，所学忘筌蹄。
答仙游黄尉岩孙
刘克庄（宋代）

乡近尤谙俗，山深莫掩名。
士皆夸尉好，民亦诵官清。
入幙交游少，依僧去住轻。
它年汉廷上，定不愧黄生。
时人为任安语
佚名（魏晋）

欲知仲桓。问任安。居今行古。任定祖。
谴疟鬼
韩愈（唐代）

屑屑水帝魂，谢谢无馀辉。
如何不肖子，尚奋疟鬼威。
乘秋作寒热，翁妪所骂讥。
求食欧泄间，不知臭秽非。
医师加百毒，熏灌无停机。
灸师施艾炷，酷若猎火围。
诅师毒口牙，舌作霹雳飞。
符师弄刀笔，丹墨交横挥。
咨汝之胄出，门户何巍巍。
祖轩而父顼，未沫于前徽。
不修其操行，贱薄似汝稀。
岂不忝厥祖，靦然不知归。
湛湛江水清，归居安汝妃。
清波为裳衣，白石为门畿。
呼吸明月光，手掉芙蓉旂。
降集随九歌，饮芳而食菲。
赠汝以好辞，咄汝去莫违。
南海歌渔
陈洸（明代）

海外浓烟忽渐收，扁舟一叶泛中流。落霞孤鹜齐飞处，极浦遥天一色秋。

断续棹歌风里发，高低渔唱月中酬。细看渭上鹰扬者，岂肯埋名到白头。
上叶丞相
释宝昙（宋代）

天子五载登群公，今年执圭殊有容。
帝前兴俯丞相同，金石一有鸣黄钟。
君臣合德通玄穹，四方和气来溶溶。
仲山之衮归弥缝，只手可以扶六龙。
甲兵净洗天河空，狱市芳日移帘栊。
大州小县宽租庸，妇闲夜织农星春，
牲肥酒香歌岁丰。官事生理无缺供，
洁廉淳厚俱成风。无心造物真天工，
民生西南如蛰虫。闭户不见雷充充，
愿公一震惊群聋。某也苏息还里中，
载歌盛德昭无穷。
次韵仇仁近至日
方回（元代）

浪说春回地底阳，驼裘正怯北风凉。
未来事甚云难测，已老身无日再长。
紫逻招魂千里雪，彤庭待漏五更霜。
閒人幸脱拘挛外，客枕何庸早起忙。
雨夜溧阳野泊写怀
施渐（明代）

野水悠悠岁易阑，客舟行处乱峰攒。
山中一雨诸溪满，湖上孤村独夜寒。
世事已将樗共朽，浮名犹是雁求磐。
莫因旅食空弹铗，今日侯门少问飡。
春雨中偶成四首
张耒（宋代）

槐叶青青染不如，护巢鸦语有新雏。
萧萧晚雨窗鸣急，卧稳藜床玉枕书。
同二侄一甥游灵隐净慈寺
程公许（宋代）

韶华倏已三旬过，南北山分两日游。
翠逻晚寒催暖酒，绿杨风软缓移舟。
无多官事妨行乐，有计吟情夺隐忧。
三啊孤山林处士，泰和容许隐巢由。
复用前韵 其三
李弥逊（宋代）

急雨残花绝可怜，花如鸡肋雨如拳。千金倘赎花枝怨，不为囊空惜一钱。
种花
苏仲（明代）

灼灼园中花，念我初种植。杖藜遍九垓，搜捡穷目力。

偶自赤城回，沿山看苍壁。山中草木荒，百卉无颜色。

因过山人家，山人供酒食。出自傍舍花，有眼初未识。

异香世不传，秀色天上觅。回视桃李姿，相去岂千亿。

徘徊举相赠，得之如珙璧。持携自千里，敢为辛苦惜。

开我南山囿，甃以端溪石。树之白玉盘，摩挲自朝夕。

栽培任沃瀼，灌溉还膏液。生意初勃然，月异而岁易。

垂青两相顾，长寸犹望尺。视彼若忻然，谓我得所宅。

期以百年间，相看共头白。那知如愿少，至宝难收拾。

慢藏终诲盗，毒手劳相逼。去时若低回，出门若珠滴。

无情亦有情，入念已切骨。一朝远别离，谁能灭心迹。

望望不复回，行行竟悽恻。可怜天上姿，今作人间物。

百草同妖妍，众芳等俦匹。摩尼委粪坑，沆瀣投沟洫。

天亦不管人，浮云变苍黑。嗟哉此何言，老矣中怀窄。
六朝门。简文帝
周昙（唐代）

救兵方至强抽军，与贼开城是简文。

曲项琵琶催酒处，不图为乐向谁云。
和李自明
徐积（宋代）

自明多奇辞，卢为奇怪歌。好共卢仝骑绿耳，吟哦直上昆崙坡。

卢令张旭辈，醉中挥笔书嵯峨。安用呼老子，两脚跨橐驼。

有命得坚疾，无术除沉痾。一从水木迭用事，肺为废物囚网罗。

而况小暑之后有初伏与大暑，卢添热厉兼昏魔。

骨閒赫赤炭丸走，皮上烘炙铁手摩。有时一屋之内但觉汤火近，不辨镬与锅。

手持匕箸腹先胀，酒到喉咙颜已酡。青黏漆叶无所用，鸟伸熊顾其奈何。

五脏孰云可湔洗，百骸终恐生虫窠。脱身难上赤霄路，梦魂忽泛沧溟波。

沧溟尽处是星汉，有人常弄机与梭。枯槎去后卢无客，历历赤桂来经过。

取得良书挂牛角，持将斗柄吞明河。但把明河吞满腹，不去龙田拾瑶玉。

便控鳌头出海来，霞点云痕在眉目。起穿两柳行青莎，怪歌使我须吟哦。

吟哦作文非小事，要为法度后世无讥诃。大抵文章本诸内，归之无憾斯平和。

拟之于经辅之友，精讲明辩相切磋。君虽病肝，其心可用教。

我虽病肺，心亦不自阿。日夜思索，已矣老矣，所学亡失多。
题撷芳亭
胡宿（宋代）

有客隐东冈，珍亭号撷芳。仙壶分气象，木帝借风光。

渌水穿林远，朱桥跨岸长。宝邻曾折桂，今是状元坊。
卜算子·片片蝶衣轻
刘克庄（宋代）

片片蝶衣轻，点点猩红小。道是天公不惜花，百种千般巧。
朝见树头繁，暮见枝头少。道是天公果惜花，雨洗风吹了。
别后奉寄圣俞二十五
欧阳修（宋代）

长河秋雨多，夜插寒潮入。岁暮孤舟迟，客心飞鸟急。

君老忘卑孤，文字或缀缉。余生苦难阨，世险蹈已习。

离合二十年，乖睽多聚集。常时饮酒别，今别辄饮泣。

君曰吾老矣，不觉两袖湿。我年虽少君，白发已揖揖。

忆初京北门，送我马暂立。自兹遭槛阱，一落谁引汲。

颠危偶脱死，藏窜甘自絷。但令身尚在，果得手重执。

闻来喜迎前，貌改惊乍揖。别离才几时，旧学废百十。

残章与断藁，草草各收拾。空窗语青灯，夜雨听霵霵。

明朝解舟南，归翼纵莫戢。还期明月饮，幸此中秋及。

酒酣弄篇章，四坐困供给。欢言正喧哗，别意忽于邑。

日暮北亭上，浊醪聊共挹。轻桡动翩翩，晚水明熠熠。

行心去虽迫，诀语出犹涩。归来录君诗，卷轴多𧥄𧥄。

谁云已老矣，意气何嶪岌。惜哉方壮时，千里足常絷。

知之莫予深，力不足呼吸。叹吁偶成篇，聊用缀君什。
和贾员外戬见赠玉蕊花栽
徐铉（宋代）

琼瑶一簇带花来，便斸苍苔手自栽。喜见唐昌旧颜色，为君判病酌金罍。
追忆征西幕中旧事四首·其二
陆游（宋代）

小猎南山雪未消，绣旗斜卷玉骢骄。
不如意事常千万，空想先锋宿渭桥。
秋尽途中作
贯休（唐代）

行行芳草歇，潭岛叶纷纷。山色路无尽，砧声客强闻。

残阳曜极野，黑水浸空坟。那得无乡思，前程入楚云。
洞仙歌（茉莉花）
史浩（宋代）

琼肌太白，浅著鹅黄罩。金缕檀心更天巧。算同时、虽有似火红榴，争比得、淡妆伊家轻妙。

兴来清赏处，无限真香，可惜生教生闽峤。这消息、纵使移向蒸沈，终不似凭栏，披襟一笑。若归去长安诧标容，单道胜、酴醿水仙风貌。
情诗其十二
仓央嘉措（清代）

侯门一入似海深，欲讯卿卿问鬼神。
此情惘然逝如梦，镜花水月原非真。
钱处士李氏谶
不详（唐代）

髣髴之间一倍杨。
和李峤杂咏诗百二十首韵 其十 雪
弘历（清代）

天公为玉戏，剪琢出重霄。花是恒春蕊，时成不夜朝。

融将兼雨润，轻漫逐风飘。洛渚形容别，陈王正返朝。
柳梢青　咏柳寄妓
沈谦（清代）

野驿逢春，荒城傍晚，对语寒乌。才见摇金，又惊飞雪，几日萧疏。

才伊目断长途。正雨后、斜阳翠芜。眉小常颦，眼重未醒，腰细谁扶。
题资福院平绿轩 其二
莫柯（宋代）

世累苦萦束，官閒得自便。未赓三隐句，聊叩二乘禅。

壮志羞朋旧，长歌且圣贤。每因休沐地，思办买山钱。
次韵补之药名十绝 其三
李光（宋代）

平昔雌黄悯圣丘，预知钩吻卒难收。狼牙狗舌须防已，拟向前湖觅败舟。
出都有感
张耒（宋代）

来时雪尽花初发，归去柳阴蝉乱鸣。
四序风光半为客，百年飘泊一浮名。
春来多病思高卧，老去违时畏后生。
若有黄精换华发，敢随车马到高城。
好事近
曹勋（宋代）

密密偃蜂房，香远未应时霎。薇露紫烟浥尽，任风欺雪压。

老人曾饮百川空，相对肯微呷。揽取占先风度，醉高烧红蜡。
题听香亭梅花卷
叶颙（元代）

山空木落彫繁卉，政苦蛮烟愁瘴雨。南枝此际特清奇，独抱孤瘴岩谷里。

水乡云路寡相知，惟友风姨交月姊。江南岁晏淡妆束，沙上无人薄梳洗。

丰姿潇洒态度闲，修竹疏篱茅屋底。罗浮日冷水欲冰，冻霭昏霾江路阴。

残雪消迟霜魄出，一梢寒彩明空林。人知鼻臭目善睹，岂知劫外春光淡荡春意深。

平生不识宋广平，但识铁石肠肚珠玉之胸襟。平生不识桃与李，奇松劲柏屹立千仞之云岑。

唯许孤鸾双凤见，岂容妒蝶狂蜂寻。幽香旖旎薰宇宙，芳流不尽古至今。

暮龄作事愧颠倒，听不以耳唯以心。瑶琴三弄枯树下，摩挲老眼观妙音。

西湖处士宁复道，东坡先生骨应槁。迩来八万四千载，只有梅花颜色好。

笛声高，旧梦醒，玉楼人去东风杳。横斜浮动未要论，奇芬不在枝头老。
临流瞑目坐
吴与弼（明代）

物外元无我，閒中别有天。临流时抱膝，此意向谁言。
朱挥使昆仲南园八咏 其二 一镜亭
韩雍（明代）

池水明似鉴，结茅当水深。波光兼月华，照见友恭心。
柳梢青（曹溪英墨梅）
白君瑞（宋代）

玉骨冰姿，天然清楚，雪里曾看。物外幽人，细窥天巧，收入毫端。

一枝影落云笺。便似觉、清风夜寒。试向松窗，等闲一展，俗虑都捐。
次韵李校书雨中至四圣观三绝句
项安世（宋代）

今日真仙宅，当年处士家。
江梅疏影尽，无数海棠花。
南至前一日诣斋宫斋宿 其三
弘历（清代）

冲融月窟与天根，治理几康在默存。守德由来胜守险，当年何事堑防门。
相和歌辞。从军行
厉玄（唐代）

边草早不春，剑花增泞尘。广场收骥尾，清瀚怯龙鳞。

帆色已归越，松声厌避秦。几时逢范蠡，处处是通津。
再和 其二
李彭（宋代）

仇池仙伯烟霄外，妙出湖州写墨裙。昼永虚斋风动壁，枝枝叶叶欲生云。
山居岑寂有索草书者漫作二绝 其一
陈㷆（明代）

细竹八九个，桐花千万枝。坐观山色近，觅纸便题诗。
别虞守
邓肃（宋代）

闽山去天惟尺五，傍立怪石如蹲虎。
点额龙墀万里归，未能赤脚走风雨。
惭愧使君肯相延，十日倾酒如流泉。
文字兴余亦不恶，红妆执乐艳神仙。
明日冯驩出有车，远借仁风归故庐。
不用回头重引领，行矣商霖到海隅。
拟古八首 其四
朱熹（宋代）

佳月朗秋夜，蟋蟀鸣空堂。大火西北流，河汉未渠央。

野草不复滋，白露结为霜。梁燕起高飞，云雁亦南翔。

念我同心子，音形阻一方。不念执手欢，隔我如参商。

寓龙不为泽，画饼难充肠。金石徒自坚，虚名真可伤。
秋雨
温庭筠（唐代）

云满鸟行灭，池凉龙气腥。斜飘看棋簟，疏洒望山亭。

细响鸣林叶，圆文破沼萍。秋阴杳无际，平野但冥冥。
颂古三首
释从瑾（宋代）

睦州担板汉，从来见一边。
浅深三尺水，上下两重天。
春日散策二首
白玉蟾（宋代）

柳眼开何媚，蒲芽长得伸。
寒花方谒日，新燕已参春。
黄石榴吾里所未有仆始携自中都植之二年方着
喻良能（宋代）

细染曲尘英，稀着鹅黄蘂。
虽无蜡梅香，风味绝相似。
题上遇雨
项安世（宋代）

风声千岩万壑，雨意三江五湖。
横笛平生幽愿，小舟归去良图。
洁堂惠菜饼次韵
马廷鸾（宋代）

落花寒食漫从容，野摘堪供菜肚翁。
一笑琅玕青满腹，红绫还忆旧家风。
句
杨亿（宋代）

相公坐处幕瞒天。
夜寒与刘石君陈伯迎叩达公河畔禅居
徐波（明代）

月斜道少人，风吹幡独舞。入户镫光微，古佛为之主。

斧冰析寒薪，茗碗味余苦。城上双槌鸣，归途各自取。
送山伯良佐东归以务道期息涂为韵 其一
吕本中（宋代）

荆棘生良心，米盐入尘务。芬芳老不达，岂不以此故。

人生锥处囊，颖末要立露。玉壶近青蝇，没没自点污。

刳心万物表，却立看脱兔。
挽陈提举 其一
赵善括（宋代）

蔺璧虽期复，苏书竟不还。庆馀钟令绪，才大压尘寰。

劲正三朝老，从容半世闲。会心真是老，一笑别人间。
废寺闲居寄怀一二罢举知己一作省归郎
李洞（唐代）

病居废庙冷吟烟，无力争飞类病蝉。
槐省老郎蒙主弃，月陂孤客望谁怜。
税房兼得调猿石，租地仍分浴鹤泉。
处世堪惊又堪愧，一坡山色不论钱。
次韵刘莘老学士惜别言怀兼呈次中察院二首
苏颂（宋代）

梁园寒早雪霏微，亲友将分一棹归。
客舍萧条风送柳，离筵凄惨酒沾衣。
霜台二妙君相继，幕府三端我所依。
况是汴渠今不涸，留连犹得奉音徽。
即事 其三
虞俦（宋代）

归来世事任浮沉，车马萧条门巷深。一榻容身无妄想，两餐度日少关心。

园收佳实随时荐，瓮有新篘待月斟。老觉閒居浑有味，不须荣宦说骎骎。
偶书
郑刚中（宋代）

身名蹭蹬原无况，杯酒流行强自宽。夜半穷阎闭梅雨，昏昏灯火泪中看。
题会上人院
杜荀鹤（唐代）

鼓角城中寺，师居日得闲。必能行大道，何用在深山。

破衲新添线，空门夜不关。心知与眼见，终取到无间。
陈学正孙学录有诗复次韵
陈造（宋代）

俗子败兴蚊咂肤，独赖胜士相嬉娱。
彼异趣者嗤我迂，岂知木茂水不枯。
繄山韫玉渊怀珠，二子豪爽廉隅。
才名角立风义俱，诗笔为我翻重湖。
雨膏雾沐春模糊，佳节尚忍孤云腴。
古来左角计赢输，但有丘陇埋烟芜。
原言公等常娱予，不辱裋褐荣琼琚。
山雌卑飞未妨臞，更用鸟乌歌吾吾。
马子山为余与贺顺之书记李仲蒙察推同年同幕作题名记复有诗督程适之书石余因和兼谢
文同（宋代）

太常旧得同科第，幕府今还次姓名。作记马周文已赡，书丹程姓隶尤精。

定知二美能传久，从此三家觉转荣。每对雄词观健笔，自惭孤迹附群英。
水龙吟
晁端礼（宋代）

夜来深雪前村路，应是早梅初绽。故人赠我，江头春信，南枝向暖。疏影横斜，暗香浮动，月明溪浅。向亭边驿畔，行人立马，频回首、空肠断。

别有玉溪仙馆。寿阳人、初匀妆面。天教占了，百花头上，和羹未晚。最是关情处，高楼上、一声羌管。仗谁人向道，何如留取，倚朱栏看。
自竹溪返硖石舟中
沈秉成（清代）

鸡虫得失不须问，我与沙鸥意共闲。此去邮程无百里，近来诗思在双山。

峭帆几幅水云外，老屋数椽烟树间。欲借樵风一相送，有人觞咏迟余还。
同王十三维哭殷遥
储光羲（唐代）

生理无不尽，念君在中年。游道虽未深，举世莫能贤。

筮仕苦贫贱，为客少田园。膏腴不可求，乃在许西偏。

四邻尽桑柘，咫尺开墙垣。内艰未及虞，形影随化迁。

茅茨俯苫盖，双殡两楹间。时闻孤女号，迥出陌与阡。

慈乌乱飞鸣，猛兽亦以跧.故人王夫子，静念无生篇。

哀乐久已绝，闻之将泫然。太阳蔽空虚，雨雪浮苍山。

迢递亲灵榇，顾予悲绝弦。处顺与安时，及此乃空言。
悼鹤
魏野（宋代）

谁折仙禽足，经旬致枉终。
雠宜天与报，恨使我难穷。
风月犹疑惨。园林顿觉空。
殷勤亲起塚，只在草堂东。
驾言出北阙行
陆机（魏晋）

驾言出北阙。踯躅遵山陵。
长松何郁郁。丘墓互相承。
念昔徂殁何。悠悠不可胜。
安寝重冥庐。天壤莫能兴。
人生何所促。忽如朝露凝。
辛苦百年间。戚戚如履冰。
仁智亦何补。迁化有明徵。
求仙鲜克仙。太虚不可凌。
良会罄美服。对酒宴同声。
郭元德席上赋红牡丹分韵得粉字五言十韵
俞德邻（宋代）

桑田变沧溟，黍宫杂蒿堇。霜台得奇葩，谁寄天津隐。

褰帷窥董园，拨根认洛坟。亭亭一萼春，风露洗尘坌。

朱缨粲赤瑛，绛蜡照红粉。庄严富贵姿，漏泄造化蕴。

主人戏斑衣，领客醉芳酝。乔梓森南山，知谓游隐弅。

缀席已形秽，哦诗谩营吻。起舞呼乌乌，君当恕杨恽。
次韵李彦渊郎中试院三绝句 其三
刘才邵（宋代）

野草幽花似缬斑，僧窗聊寄两旬闲。衣冠行赴东都会，官府深严不在山。
直庐夜宿感怀 其二
方浚师（清代）

莫漫愁肠借酒浇，平生意气未全消。官如赵壹惟长揖，人是陶全肯折腰。

身世已轻蝉抱叶，名心早息鹿藏蕉。何当催起羲和辔，十丈朝暾望眼遥。
答吴王上将顾处微诗
陆云（魏晋）

一
邈矣大昧。
造化明明。
物以曲全。
人以直生。
类聚百族。
羣分万形。
员渊挺隋。
方川吐琼。
二
蔼蔼洪族。
天禄攸蕃。
神绥厥本。
道裕其源。
条有丰叶。
波无辍澜。
烈风时播。
芳响世繁。
三
曰繁曰赜。
载德于兹。
克文克敏。
乃惠乃慈。
遵彼洪流。
薄言咏之。
好是神契。
聊与之期。
四
仁勇同宅。
文武相纷。
王谓御事。
谁抚上军。
于时翻飞。
虎啸江濆。
式遏不虞。
俾也无尘。
五
三代既远。
直道垂音。
非齿焉尚。
非德孰钦。
钻仰自古。
鲜曰在今。
匪唯形交。
殷荐其心。
六
心以殷荐。
分以道成。
祗服惠顾。
畴此深情。
亦有芳讯。
薄载其诚。
岂无春晖。
兹焉可荣。
七
大道易闻。
崇轨难袭。
孰云匪衍。
咎吝尤集。
敢谢不佞。
栖山自戢。
临篇焉愧。
德輶辞辑。
八
翩彼日月。
逝犹骇电。
朝华未厌。
夕风已扇。
诗亦有悲。
无几相见。
怀德叹心。
于焉东眷。
九
平津晚贡。
贡公后征。
陟彼玉阶。
黄发来升。
灵卉三秀。
芳草秋兴。
唯颐清神。
福禄是膺。
弇园杂咏十六首 其八 缥缈楼
王世贞（明代）

独立缥缈之飞楼，又看浮云天际头。洞庭西峰九千尺，尺鴳不碍逍遥游。
寄菊庐舅氏
刘黻（宋代）

文章时不偶，鬓影想苍苍。
抱剑客千里，忆家书数行。
草莱荒菊圃，风雨冷诗堂。
若部求安策，东归策最长。
游密庵致明有喜雨诗次原韵
刘子翚（宋代）

雨气经岩上，僧窗暗复明。
溪流生急响，松吹助狂倾。
{左禾右罢}稏无边润，蘧篨一味清。
仁心乐同饱，拥鼻发吟声。
春日郊外
王圭（唐代）

十里烟郊昼景和，春閒流水渌生波。楼前人意望无尽，柳上风光来最多。

雨歇陇云犹漭瀁，草薰村燕自经过。匆匆归路迎残照，尚得桑间驻玉珂。
忆秦娥（三之一）
贺铸（宋代）

晓朦胧。前溪百鸟啼匆匆。啼匆匆。凌波人去，拜月楼空。

去年今日东门东。鲜妆辉映桃花红。桃花红。吹开吹落，一任东风。
村社祷晴有应
陆游（宋代）

丛祠牲酒走村村，赖是龙归为解纷。
爽气收回骑月雨，快风散尽满天云。
数峰缥缈如屏面，一浦涟漪作簟纹。
犹胜楚人箫鼓里，九歌哀怨下湘君。
咏古诗十二首 其十
刘敞（宋代）

麒麟不可羁，安得书春秋。凤凰云难致，孰使鸣岐周。

无田于甫田，岁月忽已遒。如非行迈谋，自宜道路脩。

安知吹鸣律，燕谷成良畴。不见托秋驾，昆墟亦能游。
程明大送枸杞数本侑以古诗两绝奉谢 其二
徐瑞（宋代）

坡翁尚感黄柑意，杜老深知菜把恩。此意世间寥落久，自哦诗句绕荒园。
病假中庞少尹携鱼酒相过
白居易（唐代）

宦情牢落年将暮，病假联绵日渐深。被老相催虽白首，

与春无分未甘心。闲停茶碗从容语，醉把花枝取次吟。

劳动故人庞阁老，提鱼携酒远相寻。
长相思·上帘钩
吴潜（宋代）

上帘钩。下帘钩。夜半天街灯火收。有人曾倚楼。思悠悠。恨悠悠。只有西湖明月秋。知人如许悠。
再用前韵赠高司理共八首
陈造（宋代）

腰钱几夜梦维扬，上雨傍风只此堂。
人笑铅刀那用割，自知袜线岂能长。
课时坛畔独飞动，问字人来且碧香。
径欲披衣还旧隐，二天宁久溷苏章。
题潮出海门图二首
陈造（宋代）

绝岛平冈卷欲空，两崖相对屹穹崇。
即今画手兼诗笔，更与江山角长雄。
了翁
释妙伦（宋代）

踏断草鞋，拗折拄杖。
彻底风流，匙挑不上。
拟问如何，擘面便掌。
拟和
郑刚中（宋代）

马瘦未为病，不仁人乃辱。
乐哉仁者居，更对萧然竹。
何曾不解此，日食万钱肉。
宁如祗藜藿，却有阶前玉。
影乱邺侯书，颠倒手都触。
清风过馀凉，散作酒尊缘。
疏金忽琐碎，天际一钩曲。
婆娑观此身，要俗不得俗。
乡中每以寒食立夏之间省坟客夔适逢此时凄然
陆游（宋代）

手持绿酒酹苍苔，今岁何由疋马来。
清泪不随春雨断，孤吟欲马暮猿哀。
皂貂破弊归心切，白发凄凉老境催。
誓墓只思长不出，松门日日手亲开。
书
丁谓（宋代）

始向龟图妙，爰从鸟迹成。
偃波如制妙，例薤更难精。
蔡表崩云重，曹章缀露轻。
忆曾思刻玉，琼简镂金英。
用寄璧上人韵寄范元实赵才仲及从叔知止兼率山伯同赋
吕本中（宋代）

故人瓶锡各西东，吾道从来冀北空。病去渐于文字懒，南来犹觉岁时公。

江回夜雨千岩黑，霜着高林万叶红。政好还家君未肯，莫教惭愧北窗风。
燕城读史 其七
罗公升（宋代）

申屠蹶张一健卒，欲斩嬖幸尊朝廷。如何董贤小竖子，迨退宰辅如优伶。
和梅花百咏诗 其七十三 钓湾梅
王夫之（明代）

小穗侵波曲罥钩，危根拿石细分流。羊裘垫卧收缗晚，争唼落英看白鸥。
枕上闻风铃
陆游（宋代）

毒暑今年倍故常，蚊声四合欲舁床。
老人不办摇团扇，静听风铃意已凉。
北苑十咏·试茶
蔡襄（宋代）

兔毫紫瓯新，蟹眼青泉煮。
雪冻作成化，云间未垂缕。
愿尔池中波，去作人间雨。
春晚客怀 其二
王冕（元代）

落落穷途客，年年不在家。
寄眠听夜雨，借景看春华。
空著三山帽，难防两鬓华。
清晨览明镜，载笑复咨嗟。
舒雁
宋祁（宋代）

庄周悲杀雁，本为不能鸣。
宁识山阴误，能鸣亦就烹。
凤凰台上忆吹箫（转官球）
赵文（宋代）

白玉磋成，香罗捻就，为谁特地团团。羡司花神女，有此清闲。疑是弓靴蹴鞠，刚一踢、误挂花间。方信道，酴醿失色，玉蕊无颜。

凭阑。几回淡月，怪天上冰轮，移下尘寰。奈堪同玉手，难插云鬟。人道转官球也，春去也，欲转何官。聊寄与、诗人案头，冰雪相看。
寇报叠至家人自枝园促余归复接海泛之警感赋二首并似参戎朱公 其一
韩晟（明代）

经年豺虎遍郊关，复报鲸鲵渤澥间。计拙自怜蚕茧缩，时危偏感燕巢艰。

管宁控寂难浮海，庞德乘幽畏住山。辛苦师贞今正吉，不知何以慰愁颜。
绍熙庚戍中秋后三日拜张于湖墓
董道辅（宋代）

晓出白下门，瘦马踏秋色。
钟山度苍翠，慰我远游客。
暮投清果寺，花草献幽寂。
长廊静无人，落日照西壁。
平生张于湖，万里去一息。
翩然九州外，汗漫跨鲸脊。
乾坤能几时，安用较颜跖。
文章失津梁，所念斯道厄。
夜阑耿不寐，搔首听萧瑟。
怀人感西风，翁仲守孤柏。
偕朱非二入少林至初祖洞
袁宏道（明代）

宿世同来否，青山记梦登。云分新坠石，树老旧扶藤。

古藓番文印，胡䰄壁影僧。摩公真狡狯，只履去何曾。
将出京上大座师张玄中魏肖中二先生
李之世（明代）

希世无长略，挟策干明时。时髦应景运，迂薄畴见知。

仆徒理装具，言与京邑辞。倦鸟思安巢，遥遥恋南枝。

岂不怀初服，眄睐属恩私。誓将策驽劣，报德以为期。
冬至孟春孟夏季秋四祀上公摄事七首 降神用《景安》。二章。
郊庙朝会歌辞（宋代）

天何言哉，至清而健。默定幽赞，降祥福善。夙设圜坛，恭陈嘉荐。

贞驭下临，储休锡羡。生物之祖，兴益之宗。于国之阳，以禋昊穹。

六变降神，于论鼓钟。亲德享道，锡羡无穷。
再次才夫韵二绝
李流谦（宋代）

灯窗仍有卷披黄，此地重来似故乡。
安得清江都是酒，胜金满屋笏堆床。
梦江南 其二 当缓缓归曲
毛奇龄（清代）

临安去，陌上已开花。绕路烟丝笼暖去，清江日影带潮回。

缓缓好归来。
赠白门丁继之
季振宜（清代）

夜夜金陵梦所思，君今犹是故栖枝。杯传烛影人如玉，柳罥波光月似规。

白发遗民翻旧谱，乌衣年少唱新诗。繁华摇落秋无限，木老烟寒总不知。
乙未冬妇子病至春不已
王安石（宋代）

天旋无穷走日月，青发能禁几回首。
儿呻妇叹冬复春，强欲笑歌难发口。
黄卷幽寻非贵嗜，藜床稳卧虽贫有。
二物长乖亦可怜，一生所得犹多苟。
春晚园中作
陆游（宋代）

杏子青青梅子酸，山园转眼又春残。
老怀岂复小年乐，病骨不禁清晓寒。
学术背时甘义堕，功名无路久心阑。
蚕收麦熟吾何恨，但遣银杯似海宽。
偈颂十首 其二
释清了（宋代）

湛寂凝然透，孤明彻底空。秋风生古韵，晓月上寒松。

量外千差泯，机前六用通。应缘成底事，毕竟不留踪。
句
王镐（宋代）

仁心广大麟难比，寿骨清奇鹤不知。
寄本兵苏舜泽公 其五
王慎中（明代）

诸边谁最系安危，不战堪言是善师。抚得降酋成骨肉，慑教丑类识旌旗。
杨秀才书屋有墨竹一枝为其添补数叶五绝
胡寅（宋代）

穿壁扶苏稍避霜，干霄形势自堂堂。
如何耿介琅玕色，也带双鸦宝墨香。
思佳客
高观国（宋代）

翦翠衫儿稳四停。最怜一曲凤箫吟。同心罗帕轻藏素，合字香囊半影金。

春思悄，昼窗深。谁能拘束少年心。莺来惊碎风流胆，踏动樱桃叶底铃。
淮南菊
史铸（宋代）

割脂簇蜡密成团，杰出东篱最奈寒。
加紫翻宜霜后看，料应惯见属刘安。
陈推官幽居十咏·山堂旷望
王炎（宋代）

俗物令人眼白，钩帘领略湖山。
袖手倚楹独立，孤鸿灭没人间。
游石淙
吕谦恒（清代）

乱山硉矹疑无路，披尽蒙茸向烟雾。涧水淙淙忽有声，崩崖石罅相回互。

其下深潭一千尺，俯视苍黑不敢立。夜半常闻雷雨鸣，潜虬跋浪时出入。

激湍喷薄结轮风，虚洞盘回若履空。灵怪应从天地辟，嵚崎不与斧凿同。

扪壁穿云叹奇绝，古碑剥落苔藓色。妖后当年驻翠华，词臣扈从争珥笔。

嗟乎石淙多此名，箕山颍水空相惜。十年真负海岳志，徙倚高天生远思。

归来月照松窗明，梦魂犹绕双峰翠。
鸠衔枝营巢树间经月不成而去
杨万里（宋代）

鸠妇那知自不材，树阴疏处起楼台。可怜积木如山样，一桷何曾架得来。
闺情集古 其五
黎瑜娘（明代）

百感中来不自由，同君身上属谁忧。金丹拟注千年貌，仙鹤空成万古愁。

岂有蛟龙曾失水，敢教鸾凤下妆楼。两身愿托三生梦，几度高吟寄水流。
句
王质（宋代）

真翁自了平生事，不了山阴陆务观。
携家小歇严州建德县簿厅晓起
杨万里（宋代）

不堪久客只思归，晓起巡檐强捻髭。
偶听梅梢啼一鸟，举头立看独多时。
西江月（蜡梅）
李洤（宋代）

可是江梅开晚，从教蜡雪来迟。此花清绝胜南枝。搀过春风第一。

蘸蜡女工斗巧，涂黄汉额偏宜。□腮相倚并开时。认取东君深意。
句
姚孝锡（宋代）

玄晏暮年常抱病，子山终日苦思归。
偈颂九十三首 其三十七
释梵琮（宋代）

三世诸佛不知有，颠狂普化翻筋斗。狸奴白牯却知有，寒拾相逢开笑口。

野干鸣，师子吼。八两半斤，十升一斗。不从他觅，须还自有。

犬不择家贫，子不嫌母丑。
酬寺僧文昶
赵抃（宋代）

师昔将名动冕旒，恩光归去照西州。如今白首诗随老，字字清风敌素秋。
荷渚即景
葛绍体（宋代）

轩槛空明照野塘，闲看渔父濯沧浪。
相忘一笑一杯酒，荷叶雨声生晚凉。
无情说法
释清远（宋代）

无情说法异盲聋，听得之人眼耳通。不但近尘并远刹，十方度尽显全功。
署荣阳教谕永昌举人周绍稷连遭二丧归道遇于滇为赋此
庞嵩（明代）

驱车出滇左，道旁式齐衰。棘挛眷容墨，黯惨令心哀。

停车急前步，问子从何来。云是永昌产，奔奔蜀中回。

忆昔乃父翁，蹑足青云垓。鸣琴播遗响，振铎群英才。

刑于拟逑德，胆丸亦滋开。闵子绍泮涣，接武鞭驽骀。

春官弃桃李，荣阳藉深培。青毡席亦暖，白发颜双颓。

昊天杳何极，北风吹崔嵬。心折道路长，靡靡行且猜。

披襟诉明府，泪血倾河隈。予闻转酸恻，欲语徒邅回。

为子废蓼莪，且陟阿丘台。
蝶恋花
张学典（清代）

力弱巧将纤缕系。粉翅翩翩，恐逐东风去。未解寻香花下度。

玉人芳信犹耽误。

轻薄却同飞絮舞。乍见疑真，扑向枝头堕。可是蒙庄幽梦破。

魂消不识春归路。
江都
苏章阿（清代）

歌管红镫十万家，江都从古号繁华。春风夜雨蕃釐院，落尽年年枳壳花。
送吉上人
寇准（宋代）

新鸿并落叶，正逐朔风飞。
此地仍分首，何山是所归。
问程云栈远，宿馆雨灯微。
莫恨天涯别，重寻志未违。
萤
卫宗武（宋代）

本从腐草生，聚为寒士灯。
一朝书课效，功宁不汝矜。
送韩仲文归京口
连文凤（宋代）

一点吴山看未了，乡梦悠悠大江表。
夕阳何处认归颿，野树苍烟隔飞鸟。
信安秋晚
尹廷高（元代）

西风吹客鬓，天地一离愁。黄菊山城雨，青灯野店秋。

乔松填缺嶂，落叶涩寒流。吹醒乡关梦，笛声人隔楼。
宫词 其一○一
花蕊夫人徐氏（唐代）

慢揎红袖指纤纤，学钓池鱼傍水边。忍冷不禁还自去，钓竿常被别人牵。
外孙黄相儿求诗
陈著（宋代）

可人黄外孙，来吾与汝言。
是为慈溪嫡，未离嵩绿门。
以身答世谱，学问为本根。
吾言虽老拙，铭心其永存。
和冲卿喜雨偶成
司马光（宋代）

万里风随快雨来，尘昏消伏旱光开。
物情濯热参差喜，天意为仁容易回。
帘映薄寒灯有晕，窗含虚白麝成煤。
君侯雅有江湖兴，萧洒何须气象催。
杂兴十首 其九
程俱（宋代）

轧轧田边车，卷卷不得休。出之一寸痕，益以几尺流。

扶提暴中野，强作田家讴。车声真哭声，天远将谁尤。
丁未元月
杨万里（宋代）

献岁朝未央，新霁快明发。
晨曦耿五色，宿霭炊四彻。
洗清万沟尾，销尽一月雪。
素光从何来，晶荧落寒笏。
回胆背阴处，犹藏半檐白。
夜来有微霜，雪上辨不得。
时於翠幕顶，扫掠见琼屑。
还将黄金日，正射白银阙。
忽然卷班出，红缘乱眼禧。
归来饮屠酥，笑向儿女说。
江上逢许逸人
赵嘏（唐代）

是非处处生尘埃，唯君襟抱无嫌猜。收帆依雁湓浦宿，

带雨别嫌衡岳回。芳樽稍驻落日唱，醉袖更拂长云开。

清秋华发好相似，却把钓竿归去来。
巫山一段云 翠屏峰
赵孟＊（元代）

碧水澄青黛，危峰耸翠屏。竹枝歌怨月三更。别是断肠声。烟外黄牛峡，云中白帝城。扁舟清夜泊苹汀。倚棹不胜情。
大涤洞天
周密（宋代）

太虚灏气浮空濛，烟霞九琐蓬莱宫。崩腾云木竞奇险，涧芳野莱纷青红。

何年断鳌立天柱，古洞阴森白鸦舞。玉书宝剑不可寻，老藓封崖滴玄乳。

光芒灵气干斗牛，遗丹叶下谁能求。黄精紫杞遍岩谷，玄霜夜捣声幽幽。

老蛟千年睡未足，痴涎吼雷喷飞瀑。阴风黑穴吹海腥，石虎当关横地轴。

是非万古一笑嘅，神仙不死今安在。
挽诗
陈普（宋代）

蝇头蜗角总虚名，公擅儒林一老成。
四德兼全空翠袖，一丘何暇问苍生。
书窗掩月鸡同梦，琴室临溪鱼识声。
可惜哲人今山矣，尚存畏敬尽堪刑。
桂阳宰胡达信同年见赠三首次韵
黄公度（宋代）

万事人人咨伯始，他年文采动词场。
轩墀喜色回天眄，鞍马青春照地光。
社燕宾鸿催日月，乔松翠竹饱风霜。
丈夫勋业莫嫌晚，良骥由来老更骧。
更漏子 本意二首 其一
王夫之（明代）

斜月横，疏星烱。不道秋宵真永。声缓缓，滴泠泠。双眸未易扃。

霜叶坠。幽虫絮。薄酒何曾得醉。天下事，少年心。分明点点深。
弹秋思
白居易（唐代）

信意闲弹秋思时，调清声直韵疏迟。

近来渐喜无人听，琴格高低心自知。
荷花四绝·日
吴龙翰（宋代）

醉脸潮红娇欲眠，玉幢移影盖婵娟。
一奁晴色开明镜，暖熨金炉起碧烟。
观祝孝友画卷为赋六言一绝复以其句为题作五言四咏 其五
朱熹（宋代）

茅屋无烟火，溪桥绝往还。山翁独乘兴，飘洒一襟寒。
早秋诸友真率相聚
白玉蟾（宋代）

白帝如今已有权，骄阳退壁渐凉天。
兑支一霎风来享，供送三凉月与眠。
山水秋来浑是画，宾朋酒后总成仙。
暗蛩弹镊知何处，远树长川忽眇锦。
金陵郡斋述怀
张咏（宋代）

傍人往往羡清途，野逸情怀亦自扶。
官舍四边多种竹，潮沟一自近生芦。
病嫌见客低徊甚，才觉临官气味粗。
兴主浮名是身累，有时閒撚白髭须。
辄吟七言四韵，攀寄翁文尧拾遗
黄滔（唐代）

唐设高科表用文，吾曹谁作谏垣臣。甄山秀气旷千古，

凤阙华恩钟二人。起草便论天上事，如君不是世间身。

龙头龙尾前年梦，今日须怜应若神。
九华山歌
刘禹锡（唐代）

奇峰一见惊魂魄，意想洪炉始开辟。疑是九龙夭矫欲攀天，

忽开霹雳一声化为石，不然何至今，悠悠亿万年，

气势不死如腾屳。云含幽兮月添冷，月凝晖兮江漾影。

结根不得要路津，迥秀长在无人境。轩皇封禅登云亭，

大禹会计临东溟。乘樏不来广乐绝，独与猿鸟愁青荧。

君不见敬亭之山黄索漠，兀如断岸无棱角。

宣城谢守一首诗，遂使声名齐五岳。九华山，九华山，

自是造化一尤物，焉能籍甚乎人间。
示儿
吕本中（宋代）

忍穷吾有味，雕句汝无功。客舍嚣尘里，春随浩荡中。

初无买山费，真与住庵同。更想颜氏宅，箪瓢亦屡空。
读陶隐居九锡文录呈赵虚一真士
李孝光（元代）

独鹤能空鸡鹜群，仙阶还许世人闻。题诗未倚李太白，学道愿从茅长君。

白鹿随车绕山木，丹砂出鼎染溪云。先生少留亦不恶，共读华阳九锡文。
新镇江通判蔡
周必大（宋代）

计相声名久不磨，庆馀丰报属君多。原鸰重遇非常主，庭鲤仍收最上科。

但使家声常燀赫，不辞官路独蹉跎。仁人天岂惜眉寿，自要曾孙同逝波。
谢张挥使翼翱见惠蒲萄
唐胄（明代）

水晶数颗带枝新，折赠惊添岛屿春。色莹紫霞珠帐雾，味空甘露海林珍。

荔枝上馆迎佳客，玳瑁先朝认故人。却恨口乾无得遗，手拈那觉泪沾巾。
六丑·渐新鹅映柳
吴文英（宋代）

渐新鹅映柳，茂苑锁、东风初掣。馆娃旧游，罗襦香未灭。玉夜花节。记向留连处，看街临晚，放小帘低揭。星河潋艳春云热。笑靥敧梅，仙衣舞缬。澄澄素娥宫阙。醉西楼十二，铜漏催彻。红消翠歇。叹霜簪练发。过眼年光，旧情尽别。泥深厌听啼鴂。恨愁霏润沁，陌头尘袜。青鸾杳、细车音绝。却因甚、不把欢期，付与少年华月。残梅瘦、飞趁风雪。向夜永，更说长安梦，灯花正结。
灵鹫寺
刘弇（宋代）

蠹粉侵侵抱缭墙，佛祠仍是旧仙乡。晴雷殷地溪声转，顽橐吞空洞脉长。

旦过客分云卧冷，腊高僧煮涧毛香。须知剩得天龙护，别绕森严十万冈。
寄报恩长老恭率翁
戴复古（宋代）

报恩千楹归一炬，佛也不能逃劫数。
宝坊化作瓦砾场，堪笑月庭来垒骈。
率翁修造凤楼手，第一能将无作有。
神工作舍鬼筑墙，鞭笞木石能飞走。
风斤月斧日纷然，行看华屋突兀在眼前。
好留一室狂客，早晚来参文字禅。
赠相士吴楚峰
谢枋得（宋代）

世乱异人出，高者为神仙。方术皆救世，可知愚与贤。

喜君风鉴别，妙处不可传。著眼看福人，要识太平年。
奉酬卢给事云夫四兄曲江荷花行见寄…阁老张十八助教
韩愈（唐代）

曲江千顷秋波净，平铺红云盖明镜。大明宫中给事归，

走马来看立不正。遗我明珠九十六，寒光映骨睡骊目。

我今官闲得婆娑，问言何处芙蓉多。撑舟昆明度云锦，

脚敲两舷叫吴歌。太白山高三百里，负雪崔嵬插花里。

玉山前却不复来，曲江汀滢水平杯。我时相思不觉一回首，

天门九扇相当开。上界真人足官府，

岂如散仙鞭笞鸾凤终日相追陪。
上清宫三首 其一
李汾（金朝）

忆昔秋风从茂陵，词臣忝预汉公卿。瑶池宴罢西王母，翠辇归来北斗城。

石马嘶残人事改，劫灰飞尽海山平。唯馀太一池边月，伴我骖鸾上玉京。
怨情
李白（唐代）

新人如花虽可宠，故人似玉由来重。花性飘扬不自持，

玉心皎洁终不移。故人昔新今尚故，还见新人有故时。

请看陈后黄金屋，寂寂珠帘生网丝。
喜友人归上元别业
曹松（唐代）

一樯千里外，隐者兴宜孤。
落日长边海，秋风满故都。
掩关苔色老，盘径叶声枯。
匡岳来时过，迟回绝顶无。
石水词二首 其二
杨巨源（唐代）

山叟和云斸翠屏，煎时分日检仙经。天人持此扶衰病，胜得瑶池水一瓶。
真州檀越求偈
释怀深（宋代）

了即业障本来空，心如聚蚁意如风。未了应须还宿债，破后还将茅草盖。

灯笼露柱笑呵呵，好是焦山口更多。奉报扬子江头水，等闲无事莫与波。
敬微
邓林（宋代）

受用庐山水石奇，亭亭霞外薜萝衣。
侍中那抵苏门障，笑死丹青陆探微。
到梅山处三首
陈著（宋代）

种成梅竹趣何澹，说到诗书心自閒。
滋味深长在物外，尘埃分付与人閒。
章茀云有伤逝四首和以绝句而推广之十二首 其十一 章雨琴慎清
曹家达（清代）

故乡后进此才稀，旧国沦亡叹式微。正是秋风感摇落，登山临水送将归。
和陶饮酒二十首
苏轼（宋代）

盖公偶谈道，齐相独识真。
颓然不事事，客至先饮醇。
当时刘项罢，四海疮痍新。
三杯洗战国，一斗消强秦。
寂寞千载後，阳公嗣前尘。
醉卧客怀中，言笑徒多勤。
我时阅旧史，独与三人亲。
未暇餐脱粟，苦心学平津。
草书亦何用，醉墨淋衣巾。
一挥三十幅，持去听坐人。
念奴娇·馀霞飞绮
陈三聘（宋代）

余霞飞绮，望长天、顷刻云容凝碧。今夕江皋风力软，明日波心头白。客舸东流，语离深夜，遣我新愁积。春融花丽，定知天相行色。

别后一纸乡书，故人相问，好趁秋鸿翼。空有佳人千点泪，锦字机中曾织。利锁名缰，古今同是，谁失知谁得。来朝愁望，旧楼何处西北。
古意答胡苇航
蒲寿宬（宋代）

偃蹇当风松，四望无宁枝。
茑萝空自缠，鸾凤非所羁。
固乏栋梁具，聊耸岩壑姿。
岂无深林柯，百尺悬旌麾。
下有千岁苓，勿使行人知。
别夜 其二
江韵梅（清代）

临歧难禁泪如丝，不易相逢易别离。君是事亲侬作妇，此中甘苦有谁知。
题园堂壁
董嗣杲（宋代）

廨扉临水掩，世路入山穷。
暑谢晚尤炽，秋高凉未通。
莲香霞沼废，竹角月楼空。
天地机难测，山林志少同。
出昌山峡遇雨
郭奎（元代）

山雨冻欲雪，谁怜被褐徒。
手持和氏璧，袖有太公符。
勋业归明主，衰迟笑腐儒。
年年此时候，行役在长途。
寄处州太守徐大夫
赵抃（宋代）

潜山西畔紫溪边，林下相逢岂偶然。抚掌急于云里电，回头还偶火中莲。

黄花翠竹年年色，明月清风夜夜天。谁谓故人相去远，好溪长与慎江连。
移禁司刑
沈佺期（唐代）

畴昔参乡赋，中年忝吏途。丹唇曾学史，白首不成儒。

天子开昌箓，群生偶大炉。散材仍葺厦，弱羽遽抟扶。

宠迈乘轩鹤，荣过食稻凫。何功游画省，何德理黄枢。

吊影惭非据，倾心事远图。盗泉宁止渴，恶木匪投躯。

任直翻多毁，安身遂少徒。一朝逢纠谬，三省竟无虞。

白简初心屈，黄纱始望孤。患平终不怒，持劾每相驱。

埋剑谁当辨，偷金以自诬。诱言虽委答，流议亦真符。

首夏方忧圄，高秋独向隅。严城看熠耀，圜户对蜘蛛。

累饷唯妻子，披冤是友于。物情牵倚伏，人事限荣枯。

门客心谁在，邻交迹倘无。抚襟双涕落，危坐日忧趋。

圣旨垂明德，冤囚岂滥诛。会希恩免理，终望罪矜愚。

司寇宜哀狱，台庭幸恤辜。汉皇虚诏上，容有报恩珠。
句 其十
陈轩（宋代）

清风猿鸟自吟叹，白日轮蹄谁往还。
谷口寓居偶题
吴融（唐代）

涔涔病骨怯朝天，谷口归来取性眠。峭壁削成开画障，

急溪飞性咽繁弦。不能尘土争闲事，且放形神学散仙。

已熟前峰采芝径，更于何处养残年。
嘲四相（宣宗时曹确、杨收、徐商、路岩同秉政）
佚名（唐代）

确确无馀事，钱财总被收。
商人都不管，货赂几时休。
送醇父归蔡
黄庭坚（宋代）

北风飘飘天作恶，枯木已无叶可落。
寒溪溅溅声迫人，岁聿云莫惨不乐。
此时陈子乃弃我，归将索綯亟乘屋。
吾室尚潭潭，留君欲晤谈。
掉头去不顾，明发解征骖。
君来久相从，知我无所堪。
好学勇如虎，读书青出蓝。
有疑必考击，无奥不穷探。
愧无洪钟响，十不答二三。
慨予方食贫，予腹岂屡厌。
藜羹稀糁芼，寒葅薄醯盐。
虽欲苦留君，俎豆无加添。
从来婚友闲，恩义亦云兼。
草枯方兀兀，麦秀待渐渐。
绿发佳少年，回首垂白髯。
进德失盛时，时甯为人淹。
经纶自封植，岂不如春蚕。
此地决矣戒童仆，归旁南陔种兰菊。
旅床夜夜悲蛩螿，行色村中异风俗。
青灯白酒留故人，莫爱一醉至晓角。
中秋途中
曾丰（宋代）

携孥犹胜旅，在道不如家。
素已中秋月，徒然九日花。
厚颜今事左，短气如谋差。
酒戒难为破，浇胸且瀹茶。
闰月二日雨三日复雨寄斯远三首 其三
赵蕃（宋代）

无人南涧游，老我北窗卧。雨为洗炎蒸，身成起颓惰。

幽花曜丛丛，新竹排个个。是中有馀诗，独唱谁其和。

怀君固非远，念我当数过。蝉噪晚声清，萤飞新月破。
次韵伯尹食糟民示赵鹏翔
周紫芝（宋代）

十年用兵九不熟，人家有田不种谷。尽枯膏血作军储，却买官糟贮饥腹。

富者鬻田贫鬻妻，夜困桁杨晓敲朴。长腰一粒不下咽，输入官仓常满屋。

昔年贯朽内府钱，诸公何苦开汉边。自从胡马饮江水，便恐黔首流饥涎。

黄尘白骨尚满眼，锦裘绣帽谁当前。烹羊炰羔固不恶，饥民食糟真可怜。

元侯幕下短主簿，肯与斯民作调护。不愁吏考拙催科，宁脱青衫赋归去。

詹侯老文称大手，乐府诗高古无有。安得狂歌彻圣明，便叱风雷清九有。

却驱群贼作良农，还我昭陵旧丁口。
历游三山大悲诸刹
赵怀玉（清代）

经秋懒出门，一日遍诸寺。野衲颇逢迎，精蓝工位置。

情随陟境改，气觉与时异。山茶开覆檐，海棠红照地。

无泉不琮琤，有石皆诡秘。客先吾每缓，此取彼或弃。

偶因煮茶留，略等逢场戏。如行山阴道，如读《洛阳记》。
吴兴署中同顾若溪司空徐龙湾太守赋雪中红梅次二公韵 其一
刘介龄（明代）

香影孤山句里闻，错因颜色怪东君。梁园朱箔轻笼月，洛浦霞绡远抹云。

仙梦醉容迷绛帐，汉妆新态妒榴裙。瑶华天为增奇赏，羌管无劳奏夕曛。
莫万安要平题知津阁
赵蕃（宋代）

势并江矶起，檐因佛屋高。
青罗一萦带，石黛四周遭。
谓我其留句，谁知老不豪。
蹔来还亟去，岂亦病滔滔。
寄题清孝庵
张嵲（宋代）

龙山几世阅兴衰，依旧春江拍岸来。
当代衣冠今寂寞，百年丘陇自崔嵬。
檐经白日余僧定，路暗春松仍劫灰。
事去节阑春草积，乘高一望独迟回。
辽城秋夜书怀
周珠生（清代）

中朝回首路漫漫，到此真令眼界宽。九塞风烟秋气肃，七陵星斗夜光寒。

已应奔走空皮骨，不放悲歌泣肺肝。试上望京楼上望，一轮海月照长安。
张元相学正归上饶赠别
梁寅（元代）

倦客方歌归去来，君归先为酌离杯。凤凰台下帆朝发，龙虎山前云莫回。

中岁一官淹泽国，明年三赋献蓬莱。鸣珂定按夔龙步，已见文星近上台。
阆山歌
杜甫（唐代）

阆州城中灵山白，阆州城北玉台碧。松浮欲尽不尽云，江动将崩未崩石。

那知根无鬼神会，已觉气与嵩华敌。中原格斗且未归，应结茅斋看青壁。
田家杂兴和林屋山人作 其四
沈纕（清代）

穹窒竞熏鼠，岁晚百务閒。踪迹远城市，陶然西畴间。

新酒可介寿，园蔬供夕餐。不惜三时勤，获此终岁安。

贫贱瘁筋力，貌苦心亦欢。衣食幸自周，苟免饥与寒。
复越悟本寺主僧文蔚惠丹剂
陈著（宋代）

师归古越老梅根，我住小丹山下村。
赠我金丹知有意，要生羽翼到云门。
沁园春 赠徐竹虚
陈维崧（清代）

彼君子兮，菉竹青青，而中若虚。是何家第五，名齐骠骑，蜀中扬子，赋似相如。

畴昔贤兄，滇云远宦，常羡优游下泽车。今偕隐，成往来二老，西涧东畬。

我园景物萧疏。有雪槛烟廊水竹居。算磕头促膝，一群梅鹤，望衡对宇，几个樵渔。

与我周旋，小园日涉，近手花枝压架书。他家事，笑平泉绿野，久作寒墟。
江上喜洛中亲友继至
许浑（唐代）

战马昔纷纷，风惊嵩少尘。全家南渡远，旧友北来频。

罢酒松筠晚，赋诗杨柳春。谁言今夜月，同是洛阳人。
飞鸟各投林
曹雪芹（清代）

为官的，家业凋零。富贵的，金银散尽。
有恩的，死里逃生。无情的，分明报应。
欠命的，命已还。欠泪的，泪已尽。
冤冤相报实非轻，分离合聚皆前定。
欲知命短问前生，老来富贵也真侥幸。
看破的，遁入空门。痴迷的，枉送了性命。
好一似食尽鸟投林，落了片白茫茫大地真干净！
送名医凌汉章还苕（三首）
明秦康王（明代）

术传卢扁字钟王，底事来游便趣装。
熟路也知车载稳，清时何趣剑生铓。
鸡鸣函谷三更月，枫落吴江两岸霜。
归到苕溪寻旧侣，画船诗酒水云乡。
赠仙居宰陈述古
郑穆（宋代）

我爱仙居宰，浑浑政不拘。
纵民如野鹿，任道若荒芜。
访境土皆辟，订风恶亦无。
平生志严整，伺隙莫操弧。
探得李
李世民（唐代）

盘根直盈渚，交干横倚天。舒华光四海，卷叶荫三川。
湘行绝句 其二
王孙蔚（清代）

万里晴江落照迟，琵琶峰下小舟移。枫林日暮寒鸦影，飞入长沙贾傅祠。
奉和鲁望秋日遣怀次韵
皮日休（唐代）

高蹈为时背，幽怀是事兼。神仙君可致，江海我能淹。

共守庚申夜，同看乙巳占。药囊除紫蠹，丹灶拂红盐。

与物深无竞，于生亦太廉。鸿灾因足警，鱼祸为稀潜。

笔砚秋光洗，衣巾夏藓沾。酒甔香竹院，鱼笼挂茅檐。

琴忘因抛谱，诗存为致签。茶旗经雨展，石笋带云尖。

鹤共心情慢，乌同面色黔。向阳裁白帢，终岁忆貂襜.

取岭为山障，将泉作水帘。溪晴多晚鹭，池废足秋蟾。

破衲虽云补，闲斋未办苫。共君还有役，竟夕得厌厌。
海棠花
董嗣杲（宋代）

鹦柔猩艳胜西川，有色无香意态妍。
吟令美招名友聚，眠春羞并醉妃传。
锦庄红濯垂丝雨，绣幄青笼秉烛烟。
莫待胭脂成粉去，月明便好泛金船。
和鲍守次韵林德祖十四首
傅察（宋代）

半刺同流寄未轻，勤劳每念离乡亭。
高怀不羡貂蝉贵，丽句还乡玉案青。
字买千金休择笔，才兼三绝好书屏。
独惭后学波澜狭，明月舒空映小星。
复吴秘正五诗
陈造（宋代）

簿书阻从游，人远嗟室迩。
胥徒怪坐忙，眉睫若为喜。
方赓于蒍于，忽诵子虚子。
悠然得此心，外累蚊过耳。
赠斗垣邓君归虔 其一
林熙春（明代）

曾入天台啖几桃，满天风雨任挥毫。高冈种得梧桐树，梧上于今有凤毛。
送孟公长兄北游二首 其二
安兴孝（清代）

云水天涯汗漫游，高情何必羡封侯。一囊书剑关山月，满箧诗篇风雨州。

莫忘江南增旅恨，且从冀北散闲愁。相逢若得投交处，好寄鳞鸿慰远眸。
浮玉僧建亭蒜山之顶丹阳新旧太守林子中杨次公首登之因名二翁亭
杨杰（宋代）

来陪杖屦蹑孤峰，故老旁观叹二翁。海上波平千里白，江东兵壮万旗红。

云开云合山头月，潮落潮生渡口风。须约蒙庄老仙客，凭栏直下看龙宫。
和颜长官百咏 其九 贫女
朱继芳（宋代）

问天乞巧看铜仪，再拜双星恨不随。尘世未知天上事，隔河相望一年期。
闻少华崩
邵雍（宋代）

熙宁壬子岁，少华忽然崩。
七社民俱死，九泉神不宁。
昔天无骇，旷古未之聆。
燮理阴阳者，如何略不惊。
舟中
释元肇（宋代）

三月长安似梦中，回头春事已成空。桑麻暗锁村村雨，蒲稗新翻浦浦风。

燕子不知家远近，杜鹃长怨客西东。篱根竹外无人见，犹有残花堕晓红。
童丱须知 其六
史浩（宋代）

女子亲傍礼法拘，合移孝道事翁姑。若还径醉无醒日，亦自无心相厥夫。
面庵为黄朝用作
杭淮（明代）

中山同事校文初，廿载驱驰会面疏。忝窃看花成白首，栖迟种面只安居。

风吟高叶琴樽晓，云接长溪户牖虚。何日扁舟挂冠去，跳湖东畔访幽墟。
芦 其二
陈景沂（唐代）

一一溪边石，堆成几别离。青蒲驶樯本，黄苇掠船墀。

话别从今日，云来是几时。藏心栗黄蟹，归买配香炊。
浪淘沙·岸柳可藏鸦
吴琚（宋代）

岸柳可藏鸦。路转溪斜。忘机鸥鹭立汀沙。咫尺钟山迷望眼，一半云遮。
临水整乌纱。两鬓苍华。故乡心事在天涯。几日不来春便老，开尽桃花。
送何进士振卿谪乐平少尹
谢榛（明代）

都亭同醉采芳菲，别后关山梦不违。平野北看燕树断，大江西去楚帆飞。

百花洲上还闻雁，五老峰头独振衣。胜地且留何逊赋，春风应见贾生归。